Diari Oficial de la Generalitat Valenciana


Sumari del DOGV 2256, del 29-04-1994 (1994/831277)

RESOLUCIÓ de 20 d'abril de 1994, de la directora general de l'Institut Valencià d'Administració Pública, per la qual es convoca un curs sobre <<Riscs naturals a la Comunitat Valenciana>> dirigit a personal funcionari pertanyent a l'administració especial de la Generalitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2256

Data del DOGV
:   29-04-1994

Secció del DOGV
:   ALTRES DISPOSICIONS

Número del document
:   1994/831277


Data del document
:   20-04-1994

Organisme emissor
:   Conselleria d'Administració Pública

Tipus de document
:   Resolució

RESOLUCIÓ de 20 d'abril de 1994, de la directora general de l'Institut Valencià d'Administració Pública, per la qual es convoca un curs sobre {REF Riscs naturals a la Comunitat Valenciana} dirigit a personal funcionari pertanyent a l'administració especial de la Generalitat Valenciana. [94/2664]  
L'IVAP, amb competències en la formació del personal de la Generalitat Valenciana a través de l'Escola Valenciana d'Administració Autonòmica, organitza cursos de perfeccionament tant per al personal d'administració general com d'administració especial.  
Durant l'any 1994 aquesta escola organitzarà, per primera vegada, cursos específics per al personal que realitza funcions concretes de caràcter tècnic en els seus llocs de treball.  
En la planificació enfront d'emergències per riscs naturals es troba implicat un gran nombre de personal dels diferents departaments de la Generalitat Valenciana. Es pretén, per tant, amb aquesta convocatòria, facilitar uns coneixements de caràcter general sobre els riscs naturals i la planificació existent d'intervenció davant dels mateixos.  
Per tot això, resolc:  
Primer  
Convocar, per a la seua celebració en l'any 1994, el curs 04/94 sobre {= Riscs naturals a la Comunitat Valenciana, amb una durada total de 15 hores, que es realitzarà a València}.  
Segon  
Integrar aquest curs, als efectes de la seua comptabilització com a quota per assistent i any, dins l'oferta de cursos del Pla de Formació IVAP 94.  
Tercer  
Establir que el curs va adreçat a la formació de funcionaris d'administració especial dels grups A i B, al servei de la Generalitat Valenciana a Castelló, València i Alacant.  
En aquest sentit, es considerarà com a requisit preferent realitzar funcions específiques que requeresquen un perfeccionament en els coneixements dels riscs naturals en la Comunitat Valenciana.  
Quart  
El calendari, l'horari i el lloc de celebració del curs serà el següent:  
De dilluns a dijous, del 13 al 21 de juny, de 17 a 19,30 hores, als locals de l'IVAP, carrer Museu núm. 3, València.  
Aquesta edició es dirigeix a 20 funcionaris. No obstant això, existeix la previsió de realitzar més edicions del curs ofert si la demanda així ho justifica.  
Cinquè  
onsiderar, respecte a les condicions per a la presentació d'instàncies i la tramesa de relacions prioritzades el següent:  
Els interessats hauran de presentar les seues sol·licituds en les seues respectives conselleries, organismes autònoms o direccions territorials fins el dia 13 de maig, i les relacions prioritzades es trametran a l'IVAP abans del dia 8 de juny.  
Sisè  
Establir règim semblant al que regeix la resta dels cursos del Pla de Formació de l'IVAP respecte a l'expedició de certificats d'aprofitament i obligatorietat d'assistència continuada.  
Setè  
El professorat del curs estarà constituït per tècnics de protecció civil adscrits a la Direcció General d'Interior de la Conselleria d'Administració Pública.  
Vuitè  
Fixar, com a continguts del curs, les següents unitats didàctiques:  
1. Introducció a la protecció civil. Legislació. Planificació. Centres de coordinació d'emergències.  
2. Riscs d'inundació. Mesures preventives. Planificació.  
3. Riscs d'incendis forestals. Mesures preventives. Planificació.  
4. Risc de nevades. Mesures preventives. Planificació.  
5. Riscs de moviments del terreny. Mesures preventives. Planificació.  
6. Supost pràctic d'anàlisi de riscs aplicat a l'ordenació del territori.  
Novè  
Preu del curs per alumne: 15.000 pessetes.  
València, 20 d'abril de 1994.- La directora general de l'IVAP: Juana Serna Masià.